Læsø Kommune kan blive tvunget til at lægge sig sammen med en anden kommune. Det frygter borgmester Thomas Olsen, oplyser DR Nordjylland. Næste år stiger kommunens skatteindtægter med en million kroner - men af samme grund mister kommunen så otte millioner i statstilskud. Dermed ligger flere års arbejde med at effektivisere og rationalisere kommunens drift i ruiner, siger borgmesteren. Læsø Kommune må nu frem med tiggerstaven og søger om at få de otte millioner fra en pulje til særligt vanskeligt stillede kommuner. Får Læsø ikke pengene, er der voldsomme serviceforringelser på vej til øboerne næste år - og på sigt måske også en kommunesammenlægning, siger borgmester Thomas Olsen. Læsø Kommune var i 2011 gennem en sparerunde, der fjernede syv procent af udgifterne på budgettet. De nu manglende otte millioner svarer til fem procent af budgettet.
Tabt statstilskud kan blive enden på Læsø Kommune.